runetrust/blame-folketinget-dk huggingface dataset:
Johs. Poulsen (RV), 2005-05-26:
Men jeg går ud fra, at også hr. Lars Lilleholt er enig i, at for at kunne vide, hvor man skal investere, og for at vide, hvordan man eventuelt kan få investeret, er det nødvendigt, at man trods alt får udarbejdet et materiale, som kan anskueliggøre det både for den private forbruger og for den sags skyld også for en virksomhed.
Ida Auken (S), 2025-02-27:
Bl.a. lavede vi en ressourceeffektivitetsredegørelse til virksomheder, sådan at man ikke kun målte på deres konkurrenceevne, men egentlig også på, hvor effektivt de kunne udnytte ressourcerne, og det viste sig, at det for virksomhederne sådan set godt kunne betale sig at tage mere effektive produktioner i brug.
Pelle Dragsted (EL), 2023-02-02:
Det, der er problemet her, er jo, at regeringen og Venstre ikke har været ærlige og fortalt, at det her var på vej – det her meget, meget store indgreb i menneskers, i familiernes mulighed for at disponere over deres tid til at kunne holde fri med ungerne og tage i sommerhuset i den weekend, når dagene begynder at blive lidt lysere.
Svend Auken (S), 2001-03-27:
Vi glæder os på den ene side over, at det går godt for dele af landbruget, der er investeringslyst, og på den anden side er der nogle meget alvorlige problemer med hensyn til naboer, med hensyn til drikkevand, som hr. Jørn Jespersen er inde på, og med hensyn til beskyttelse af naturværdier.
Pernille Rosenkrantz-Theil (EL), 2004-02-04:
Forstået på denne måde: Bruger vi f.eks. 1 mia. kr. på at udstyre alle danske skoleelever med en hjemme-pc, vil vi få en langsigtet gevinst ud af det, fordi vi klæder børnene bedre på til det fremtidige viden- og it-samfund.
Mikkel Dencker (DF), 2007-10-23:
Det er et løfte, som Socialdemokratiet jo i dag er ude af stand til at indfri ved egen hjælp, fordi borgerne har sat Socialdemokratiet uden for indflydelse, så derfor burde man i dag - alt andet lige - være ekstra taknemlig, når vi hjælper Socialdemokratiet med at indfri gamle løfter.
Ole Birk Olesen (LA), 2016-10-12:
Det er jo sådan, at der er store offentlige tilskud til etablering af almennyttige boligorganisationer, og at der også er et løbende tilskud, i forbindelse med at de ikke er underlagt de samme skatteregler, som en privat udlejer eller en ejerforening er, hverken i form af beskatning af overskud eller i form af ejendomsværdiskat.
Flemming Møller Mortensen (S), 2012-11-01:
Nej, det her er et spørgsmål om at sige, at dem, der måske så rigeligt let har mulighed for at betale deres egen håndkøbsmedicin, får håndkøbsmedicinen med rabat, selv om lægen ikke engang har skullet udfylde, at det her har patienten behov for set i forhold til sit sygdomsbillede generelt.
Jane Heitmann (V), 2019-01-10:
Efter at have hørt ordførerens tale blev jeg sådan en lille smule i tvivl, så jeg vil bare her tillade mig sådan opklarende og fredsommeligt at spørge, om Enhedslisten stadig bakker op om den politiske aftale, som alle Folketingets partier står bag, og som lovforslaget jo her udmønter til konkret virkelighed.
Per Ørum Jørgensen (KD), 2010-12-15:
Der har vi sikret, at ingen med en husstandsindtægt på under 610.000 kr. bliver berørt af den besparelse, der lå i genopretningspakken, og at det kommer til at hænge bedre sammen, så der er sammenhæng mellem tilskud og den indtægt, man har som husstand.
Line Barfod (EL), 2010-05-04:
Det er meget muligt, at Dansk Folkepartis ordfører ikke mener, at det er virkeligheden, at der er voldsomt stor arbejdsløshed i øjeblikket i byggeriet, men så synes jeg, at Dansk Folkepartis ordfører skulle komme ud og snakke med nogle af de mange arbejdsløse.
Bjarne Corydon (S), 2012-12-18:
Når man så dertil lægger de andre ting, der kom frem i debatten – at Venstre glad og gerne slynger om sig med totalt ufinansierede forslag i milliardklassen på f.eks. retsområdet, at Venstres ordfører glad og gerne udstikker garantier mod nulvækst og dermed garantier for flere udgifter i forhold til store dele af den offentlige sektor som sundhed, uddannelse, ældrepleje og forskning uden at ville forholde sig til, hvad det betyder for de andre indsatsområder – ja, så bliver det samlede indtryk mildest talt ikke ansvarligt, mildest talt ikke sammenhængende.
Joy Mogensen (S), 2020-02-28:
Der kan være ting, som vækker politisk bekymring, også i regeringen og hos konkrete muslimske trossamfund, i konkrete institutioner, der er knyttet op på trossamfund, men det skal vi så agere på inden for de konkrete lovgivninger – hvad kan man sige – målrettet de konkrete menigheder, og det skal bindes op på nogle regler, som alle bliver bedømt lige ud fra.
Johs. Poulsen (RV), 2009-10-22:
Jeg kan godt forstå, hvis man på uddannelsesstederne er meget forvirret over, at man så har en minister, der – selv om vi nu har aftalt, at der ikke skal gennemføres en tvangsmæssig fusion i aftaleperioden – siger, at man alligevel vil gennemføre det, når man får mulighed for det.
Søren Søndergaard (EL), 2021-05-20:
Men jeg vil bruge den her lejlighed til at fremsætte et forslag til vedtagelse, som fremsættes på vegne af Jeppe Bruus, Socialdemokratiet, Preben Bang Henriksen, Venstre, Peter Skaarup Dansk Folkeparti, Karina Lorentzen Dehnhardt, Socialistisk Folkeparti, Mads Andersen, Det Konservative Folkeparti, Kristian Hegaard, Radikale Venstre, Pernille Vermund Nye Borgerlige, Torsten Gejl Alternativet, Jens Rohde, Kristendemokraterne, og mig selv i øvrigt, skal jeg måske tilføje: Forslag til vedtagelse
Joachim B. Olsen (LA), 2018-05-08:
Når den service, man får, er så dårlig, som hr. Jesper Petersen siger, synes jeg bare ikke, det virker intuitivt rigtigt, at svaret så er at øge forbruget med 6 promille eller 8 promille, eller hvad man nu vil, og så bliver alting fryd og gammen.
Hans Kristian Skibby (DF), 2012-01-26:
I Dansk Folkeparti er vi ikke de helt store tilhængere af, at vi sådan uden videre skal lægge os fladt ned på maven og sige, at det er noget, man har bestemt i Kommissionen; det er noget, vi skal indordne os under, og det er noget, som bare er sådan, og det kan vi ikke gøre noget ved.
Peter Kofod Poulsen (DF), 2016-05-24:
Og jeg kan forsikre ordføreren om, at hvis det er et spørgsmål om aldersgrænsen eller bestemmelsen om borgerservice eller de nødvendige modifikationer, så kan vi da tage en snak om det; så kan vi da lave et ændringsforslag, så Venstre også kan være med, f.eks. så man kunne starte med en ordning, hvor det her var for private hjem.
Christoffer Aagaard Melson (V), 2023-03-21:
Det har været et ønske fra regionernes side, at de for en periode får større mulighed for at prioritere i forhold til behandlingsgarantien, så de får de her 60 dage i stedet for 30 dage og bedre kan prioritere patienterne for bedre at kunne afvikle de her ventelister.
Peter Skaarup (DF), 2004-10-20:
Begge organisationer får et trecifret millionbeløb i statstilskud, er på finansloven, og derfor er vores spørgsmål til regeringen: Kan de organisationer bare fortsætte med at argumentere på vores alle sammens vegne – kan man godt sige – f.eks. for en moské, hvor mange er uenige, eller er der en grænse for, hvordan man kan udtale sig på vegne af os alle sammen og de statskroner, der gives på vegne af skatteyderne?
Maja Panduro (S), 2010-11-24:
Men ikke desto mindre er hun jo netop citeret for at sige, at knivloven er vedtaget i en panikkontekst og kriminaliserer rigtig mange mennesker – altså det stik modsatte af, hvad justitsministeren siger nu – og hun er også citeret for at sige, at en borger kan blive aflyttet uden en dommerkendelse.
Mette Frederiksen (S), 2020-03-10:
Det betyder, at der er brancher, der umiddelbart allerede er berørt af det – det gælder trafik, transportsektoren, restaurationsbranchen, oplevelsesøkonomien, hotelovernatninger, arrangører bag store arrangementer – men det er også min klare forventning, at det vil brede sig til meget, meget store dele af dansk erhvervsliv, værdikæden i industrien og andre områder.
Maria Reumert Gjerding (EL), 2016-03-03:
Det er en meget stor risiko, vi løber, ved at have mange, mange tons gift liggende i et depot lige ud til Vesterhavet, når man med klimaforandringerne ved, at vi vil opleve voldsommere og voldsommere vejrfænomener, som det kan være meget svært at forudsige konsekvenserne af og forudsige styrken af.
Charlotte Fischer (RV), 2007-02-23:
Det er fair nok, at Venstres medlem mener, at man ikke skal plædere for, at enlige lesbiske og lesbiske par sætter børn i verden, men faktisk har jeg forstået, at man jo støtter, at de kan gå ud i privat regi og få børn, så det er ikke, fordi man mener, at livsformen skal stoppes, eller at de ikke skal have mulighed for at gøre de her ting.
Henriette Kjær (KF), 2003-04-02:
Man er i hvert fald dygtig til i Socialdemokratiet at få vendt det her med, at en vækst på 0,7 faktisk er det samme som en besparelse, og at 500 mio. kr. sådan set ikke er noget. Det er bare nogle luftpenge, der bliver brugt til at lukke huller. Nogle steder er de jo faktisk blevet brugt til at udvikle ældreplejen.
Hans Christian Schmidt (V), 2002-05-08:
Da vi sad - hr. Jørn Jespersen, fru Pernille Blach Hansen og jeg - og diskuterede Vandmiljøplan II, sagde vi jo også, at for at nå de mål her er vi nødt til at sikre os, at landmændene bruger mindre kvælstof på visse områder, og det giver vi en kompensation for.
Pia Christmas-Møller (KF), 2003-03-19:
Men jeg vil alligevel lade roen falde på mig og ikke falde for hr. Søvndals sædvanlige forsøg på at gøre det hele til en farce, men i al stilfærdighed opfordre hr. Søvndal til at læse referatet af Folketingets forhandlinger.
Ulla Tørnæs (V), 2002-12-05:
Men under samrådet tilkendegav jeg, hvad de forskellige institutionsforeninger har givet udtryk for på baggrund af en mundtlig henvendelse fra Undervisningsministeriets side, og det er faktisk den mulighed, vi har for at gøre udvalget opmærksom på den holdning, som er i institutionsverdenen til ændringsforslaget.
Astrid Krag (S), 2022-02-08:
Jeg har hørt mange hyggelige historier om, hvad de klip bliver brugt til, og det er jo alt fra at komme til sociale arrangementer og fødselsdage, komme ud at handle, ekstra praktisk hjælp, personlig velfærd, fodbade eller andet wellness eller skønhedsbehandlinger sågar.
Leif Lahn Jensen (S), 2025-03-27:
Det er der i hvert fald en enkelt i Folketinget, der har gjort oprør imod, men det med, at vi kun stemmer én gang, som vi blev enige om på tværs, er netop for, hvis man kigger på udvalgsstrukturen, at man bedre kan planlægge udvalgsmøderne; når kun få udvalgsmøder ligger på samme tidspunkt, kan det enkelte medlem nå sine udvalgsmøder.
Margrethe Vestager (RV), 2007-05-31:
Statsministeren har talt med megen varme i stemmen om inddragelsen af medarbejdere i den offentlige sektor og det brede forarbejde, at man gøder jorden for forandring, at medarbejderne skal have de bedste muligheder for faglig udvikling for at yde en engageret indsats, og at lederne skal være kompetente, professionelle og synlige.
Karsten Hønge (SF), 2008-04-23:
Hvad mener ministeren egentlig om den opgørelse, der er lavet, og som viser, at der er en større lønforskel mellem mænd og kvinder i Danmark, end der er i lande som Belgien, Bulgarien, Irland, Grækenland, Spanien, Frankrig, Letland, Litauen, Luxembourg, Polen, Portugal, Rumænien, Slovenien og Sverige?
Pernille Vigsø Bagge (SF), 2010-02-23:
Vi har faktisk haft utallige ligestillingsministre i den her regering, som har gjort sig til talsmænd for, at vi skal sørge for, at fædre tager mere barsel, og at fædre kommer mere på banen i forhold til deres små børn, og alligevel har man ikke lyst til at udstyre mænd med den rettighed, der ligger i det her forslag, og som faktisk signalerer, at mænd er lige så fuldgyldige og værdige forældre, som kvinder er det.
Poul Nødgaard (DF), 2002-04-17:
Jeg havde egentlig slet ikke tænkt mig, at jeg skulle tage ordet til hr. Hækkerups indlæg, men jeg finder mig faktisk ganske forårsaget til at gøre det, fordi hr. Hækkerup sagde noget om velfærdssamfundet: at den tidligere regering stod for et godt velfærdssamfund, og at den nuværende regering nærmest er ved at bombe velfærdssamfundet væk.
Keld Albrechtsen (EL), 1998-12-11:
Jeg ser, ministeren ryster lidt på hovedet, men alligevel håber jeg på, at vi kan få den regel ophævet, for det er jo ganske urimeligt, at en fritidsfisker skal smide de fisk ud, han har fanget, i stedet for at nogle mennesker kan få gavn af at spise dem.
Claus Hjort Frederiksen (V), 2014-05-20:
Det er jo derfor tankevækkende, at regeringen nu direkte fremsætter et lovforslag om, at arbejds- og opholdstilladelser til det danske rige kan finde sted på ringere vilkår end det, der er det normale lønniveau, altså i dette tilfælde det grønlandske niveau.
Thor Pedersen (V), 1997-12-17:
Det er jo ikke engang nye tal, der har været lejlighed til at læse dem siden august måned, hvor vi fremlagde »Fornyelse '98«, hvoraf det fremgår, at en forkortet sagsbehandlingstid på 3½ måned er beregnet til at ville medføre en besparelse på 110 mio. kr., at begrænsningen af antallet af de facto-flygtninge medfører en besparelse på 120 mio. kr., og at der indføres DNA-test.
Per Ørum Jørgensen (KF), 2006-04-25:
Med disse børnemiljøvurderinger sikrer vi som sagt, at ledelsen i institutionerne bliver mere bevidste omkring forholdene, at vi får kortlagt, hvor der skal sættes ind for at forbedre forholdene, og at der, efter der er udarbejdet en handlingsplan, er mulighed for, at kvaliteten generelt bliver hævet.
Anni Matthiesen (V), 2024-01-17:
Ja, det er jo sådan – og det er egentlig det, jeg har så svært ved at forstå – at rigtig mange steder rundtomkring, især i yderområderne, er man dybt afhængig af, at der er en gruppe af forældre, der faktisk har lyst til at skabe en friskole.
Charlotte Fischer (RV), 2006-02-02:
For mig er det også lidt mere principielt, at vi, når nu man synes, det er i orden, og at det er en god ting med frit valg på en række områder, har en pligt til hele tiden at kigge på, hvordan vi indretter frit valg, så det bliver enkelt at administrere og ikke i det her tilfælde pålægger kommunerne en masse bøvl.
Peder Hvelplund (EL), 2025-05-13:
Jeg havde sådan set hellere set, at man havde styrket de eksisterende sundhedsklynger, sikret den mere ligelige repræsentation fra kommuner og regioner, lavet nationale kvalitetsstandarder og så fra Christiansborgs side sikret, at de tilstrækkelige midler kom ud til, at man kunne leve op til de standarder, der var, med hensyn til den geografiske skævhed, men også den ulighed i sundhed, der allerede er fremtrædende.
Flemming Kofod-Svendsen (KRF), 2000-09-07:
Jeg vil også gerne kvittere for hr. Jes Lundes udtalelser om positivt at se på at hindre den besparelse på læplantning og også på zoonoseområdet, at vi gik ind og kiggede dér. Det, jeg vil høre hr. Jes Lundes direkte kommentar til, er, at vi i 2 år har haft et loft over jordskatten på 8 promille, og det loft har regeringen ikke i sine forslag ønsket at videreføre.
Keld Albrechtsen (EL), 2003-11-06:
Det nye i det var, at ulandene for første gang i historien valgte at byde den rige verden imod, valgte at meddele, at de ganske enkelt ikke ville finde sig i den behandling, de blev udsat for, og at de rige lande godt kunne rejse hjem igen og begynde at tænke sig lidt mere om.
Anna-Marie Hansen (S), 1998-01-21:
Ægdonation er så også en behandling, vi nu har godkendt til kvinder, der ikke selv kan producere æg, og den har samme konsekvens i forhold til barnets muligheder, for ifølge dansk lovgivning om donoranonymitet har barnet 50 pct. arveanlæg, som det ingen mulighed har for at opsøge eller få kendskab til.
Inger Støjberg (DD), 2023-12-12:
Lige for lidt siden sagde statsministeren, at der er nogle øjeblikke, der ligesom definerer os, i forhold til hvad det er for et land, vi vil være, og et af de øjeblikke var jo i torsdags, hvor indgrebet omkring ytringsfriheden blev stemt igennem her i Folketinget med et meget snævert flertal.
Ulrik Kragh (V), 2004-11-11:
Derfor synes jeg, det ville være helt forkert, hvis vi fra dansk side ikke bakkede op om FN's appel og om den midlertidige premierminister Allawis indtrængende opfordring til at deltage i arbejdet med at skabe et stabilt og sikkert Irak, også til trods for de problemer, vi står med nu.
Keld Albrechtsen (EL), 2003-01-16:
Så jeg vil spørge hr. Frank Jensen: I det udvalgsarbejde, der nu skal foregå, skal man der også undersøge, om det overhovedet er en god idé, at vi har den ordning med, at embedsmænd på særlige vilkår fratræder sammen med den minister, der falder eller går af? Jeg synes nemlig, der ligger et meget stort problem deri, for det er faktisk en god ting i Danmark, at vi har embedsmænd, der skal kunne fungere også i forhold til en ny regering af en anden partifarve.
Keld Albrechtsen (EL), 2003-05-08:
Men man må begynde at gøre sig nogle forestillinger om, hvordan man kommer fra den nuværende situation, hvor der er en besættelsesmagt og så i bedste fald et rådgivende udvalg udpeget af USA, og til, at man får igangsat en demokratisk proces, der kan føre frem til en regering i Irak, der er funderet på en demokratisk ordning.
Ellen Trane Nørby (V), 2007-10-04:
Så vil jeg bare høre: Harmonerer det her ønske om øget tillid til offentligt ansatte så med, at man har nogle velfærdsrettigheder, som bare sådan eksempelvis - nu nævnte den radikale ordfører også nogle eksempler - siger maks. tre børn pr. voksen i vuggestuerne, maks. seks børn pr. voksen i børnehaverne, maks. tre børn pr. voksen i dagpleje; er det sådan nogle centrale krav, der netop harmonerer med det her med øget tillid til de offentligt ansatte?
Lene Espersen (KF), 2014-02-18:
Vi var ikke på den fløj, der kun tog side for den palæstinensiske side, vi var heller ikke på den fløj, der valgte at forsvare staten Israels synspunkter uanset hvad, nej, vi var i midten, og vi sagde, at hvis der skal være fred i Mellemøsten, skal man stille krav til begge parter.
Pelle Dragsted (EL), 2025-05-15:
Det har de gjort på baggrund af erfaringer fra Storbritannien, hvor en britisk konservativ regering har indført de her regler, har evalueret på dem bagefter og fundet ud af, at når man fra finansmyndighedernes side rent faktisk ranglister bankernes produkter og ovenikøbet ligesom, om jeg så må sige, lidt udstiller de banker, der er dårligst til at lade deres kunder få medandel, så begynder bankerne at tage sig sammen .
Henrik Sass Larsen (S), 2012-03-22:
Man vil så lave en skattereform – og det synes jeg er et ædelt sigte – hvor man fra skatteministerens side har sigtet på at sige at navnlig de lavestlønnede har allerstørst tilskyndelse til at kunne få en skattelettelse, fordi de får mere ud af at arbejde, og fordi man derved kan øge produktiviteten.
Nadeem Farooq (RV), 2014-10-10:
For det er jo sådan, at økonomer rent faktisk har sagt, at det, vi har lavet her med at sætte personskatterne op, er mindre forvridende, og det vil sige bedre for samfundsøkonomien, end hvis vi havde ladet forsyningssikkerhedsafgiften blive gennemført.
Poul Erik Dyrlund (S), 1998-05-04:
Men jeg hørte ikke noget om sanktionerne over for en sådan uagtsom omgåelse af a-kasse-reglerne, som vi jo har set eksempler på både i Fisker-Kaj-sagen og i andre, lignende sager, og det får mig til at spørge: Er det sådan, at man fra Venstres side har den opfattelse, at på det område er sanktionerne altså gode nok?
Margrethe Vestager (RV), 2009-11-11:
Det, der bekymrer mig i statsministerens opbremsning, er, at statsministeren ikke har blik for den vidensvækstpakke – den blev godt nok ikke så stor, som jeg havde ønsket mig, men alligevel – der blev gennemført i globaliseringsforhandlingerne: investeringer i nye laboratorier for ikke mindre end 3 mia. kr. over de kommende 3 år, investeringer i bedre uddannelse til de unge, investeringer i bedre uddannelse til universitetsstuderende.
Eva Kjer Hansen (V), 2006-01-11:
Naturligvis tager vi i drøftelserne med KL også i betragtning, hvad de mener, der ikke er taget højde for, men når vi taler om de økonomiske konsekvenser af lovforslaget her, har vi altså om noget et grundigt forarbejde og et godt grundlag at træffe beslutninger ud fra.
Michael Aastrup Jensen (V), 2011-10-26:
Jeg synes jo, at ministeren, selv om ministeren trækker lidt i land i dag – det kan jeg da godt høre – altså var lidt mere klar i sin Marshallplan, nemlig med hensyn til at det skal have en kunstnerisk værdi, og at det skal have en kunstnerisk kvalitet. Lad os tage et eksempel, som var fremme for et år siden, og som jeg kender ret godt, fordi det også er lokalt.
Mikkel Dencker (DF), 2002-11-19:
Dette punkt på dagsordenen, som vedrører indførelse af en ordning til udligning af kunstneres indkomst, er et element, Dansk Folkeparti er meget glade for, idet det vil komme med i finanslovforliget. Ordningen indebærer, at kunstnere, der i nogle år har en meget høj indtægt og i andre en meget lav, kan udligne deres indkomst mellem årene, så de opnår en mere jævn beskatning.
Rasmus Helveg Petersen (RV), 2018-12-20:
Dengang hed det så, at det er 7 ud af de sidste 8 år, og der kommer så nu et nyt forslag, hvor det skal være 7 ud af de sidste 12 år – uden forklaring på det her med bidraget til samfundet, uden at forklare, hvordan regnestykket hænger sammen; hvornår den her rimelighedsgrænse er opnået.
Kristian Thulesen Dahl (DF), 2020-06-22:
Men det har jo været håndteret, og det har også været håndteret på en måde, hvor man ikke har lyttet til de advarsler, der har været givet undervejs, for der er partier her i salen, som undervejs har argumenteret for, at vi burde have skaffet bedre vilkår for vores ældre medborgere, vores demente medborgere, for de mennesker, der skulle til en begravelse.
Yildiz Akdogan (S), 2011-03-16:
Apropos kampen vil jeg bare starte med et spørgsmål om netop det, for der ved vi f.eks., at med hensyn til barsel skal begge parter, både fædre og mødre, have mulighed for at gå på barsel, men når man ser på, hvem der tager barselen, ser man, at det i højere grad er mødrene, der tager den.
Karen Ellemann (V), 2016-03-01:
Som jeg indledningsvis ganske kort var inde på, har kommunerne faktisk i dag allerede mulighed for at genbevilge en handicapbil ved at bruge tro og love-erklæring, og derfor finder vi i regeringen, at det fortsat skal være op til kommunen at vurdere, om en tro og love-erklæring skal anvendes i den konkrete sag.
Lars Kramer Mikkelsen (S), 2002-05-16:
Men hvorfor vælger ministeren at bryde med den danske model ved at gribe ind i gældende overenskomster i stedet for at gøre det, som også kunne lade sig gøre for ministeren, nemlig i de trepartsforhandlinger, som regeringen fører med arbejdsmarkedets parter, at opfordre til, at der findes en løsning for de få lønmodtagere, som ikke gennem deres overenskomst har mulighed for at gå på deltid?
Kristian Jensen (V), 2018-05-03:
Jeg synes, at pensionsregler desværre generelt er svært gennemskuelige, og det gælder folketingsmedlemmer, tjenestemænd, men også overenskomstansatte, og bl.a. det, at overenskomstansatte også har børnepension og børnepensionstillæg, er jo ikke en viden, der fremgår ret tydeligt i nogen debat, for så ville diskussionen om, hvorvidt der er en skævhed eller ej, ikke være til stede.
Morten Helveg Petersen (RV), 2004-11-12:
Det er en diskussion, som kører i UNDP, som kører i en lang række andre donorlande, fordi man er ved at erkende og prøve at forholde sig til, hvordan man ud over de traditionelle opgaver såsom bekæmpelse af fattigdom kan håndtere de nye opgaver, som trænger sig på med henblik på bekæmpelse af terrorisme, med henblik på at undgå spredning af masseødelæggelsesvåben, med henblik på at løse globale klimaproblemer osv. osv. osv.
Jakob Sølvhøj (EL), 2021-04-26:
Jeg vil også sige, at vi, når vi skal tilgå de her diskussioner, synes, at den manglende mangfoldighed er beklagelig, men at vi – hvad kollegerne i salen også må vide – også synes, det er beklageligt at der er vedtaget en lovgivning, hvor der indføres særlige regler for børn og unge og deres forældre, som reguleres ud fra deres bopæl, som er særregler, der tager udgangspunkt i, at de bor i et udsat boligområde.
Keld Albrechtsen (EL), 1997-12-10:
Der tales jo om en sammenhængende udvidelsesproces, og hr. Ove Fich har så malende beskrevet, hvordan der som en del af processen på det tidspunkt, hvor der er optaget 5 nye lande, skal laves en ny traktat med ændring af magtfordelingen - og hr. Ove Fich vil ikke engang garantere, at den skal forelægges den danske befolkning til en folkeafstemning.